b'\n_START_ARTICLE_\nPz 61\n_START_SECTION_\nHistorie\n_START_PARAGRAPH_\nP\xc3\xa5 1950-tallet begynte f\xc3\xb8derale sveitsiske myndigheter \xc3\xa5 utvikle en stridsvogn for den sveitsiske h\xc3\xa6ren. Arbeidet foregikk ved anlegget ved Thun. Den f\xc3\xb8rste av to prototyper, kalt KW 30, ble ferdigstilt i 1958 med en 90 mm kanon som bestykning. Etter dette fulgte ti vogner i en f\xc3\xb8rproduksjonsserie. Disse ble kalt Panzer 58 (eller Pz 58), og brukte 20-punder fra britiske Centurion._NEWLINE_I 1961 kom en produksjonsordre p\xc3\xa5 150 Pz 61. Pz 61 lignet Pz 58, men hadde blant annet L7 105 mm kanon ._NEWLINE_Pz 61 ble levert til den sveitsiske h\xc3\xa6ren mellom januar 1965 og desember 1966. Alle Pz 61 i tjeneste ble oppgradert til Pz 61 AA-standard, hvor blant annet 20 mm koaksial maskinkanon ble erstattet med 7,5 mm mitralj\xc3\xb8se. Videreutvikling av Pz 61 resulterte i Pz 68.\n_START_SECTION_\nTeknisk\n_START_PARAGRAPH_\nVognf\xc3\xb8reren sitter framme i skroget. Vognkommand\xc3\xb8r og skytter sitter p\xc3\xa5 h\xc3\xb8yre side av t\xc3\xa5rnet, og laderen p\xc3\xa5 venstre._NEWLINE_Kanonen er en Royal Ordnance L7 p\xc3\xa5 105 mm. Den kan eleveres fra -10\xc2\xb0 til +21\xc2\xb0, og kan avfyre APDS, APFSDS, HE og r\xc3\xb8ykgranater._NEWLINE_Motoren er en MTU MB 837 Ba-500 8-sylindert dieselmotor som yter 630 hk ved 2\xc2\xa0200 omdreininger i minuttet. Vogna b\xc3\xa6rer med seg 760 liter diesel.'